url: =ZAWLCING & GAMBAWM TANGTHU ~ MUC\nZAWLCING & GAMBAWM TANGTHU\nAdmin 6:41:00 PM Articles, TANGTHU, Thu tuamtuam\nNidang lai-in a ki thutuak mahmah lawmta nih om uh a, lo peuh a kilawm thei zel uh hi. Ni khat ni ciangin anihun pasal a nei tuak uhi. Lamdangtakin a gilnat uleh a sung vua nau tat a ki tuak hi. Amau zong lamdangsa-in kikum uh a,\n“Lawm aw, i naute numei tuak a hih uh leh kizawl sakin, pasal tuak ahih uh leh zong ki zawl sak ni. Numei leh pasal ahih uleh ki tengsak ni”ci-i’n a kiciam uhi. Nau hong neihtuak ciangun khat numei, khat pasal hong hi a a pasal Ngam Bawm phuakin a numei Cing Khup a phuak uh hi. A nau neih nungun zong lawmtate’ kikingaihna beituan lo-in lo khawng aki lawm den lai uhi. Lamdang takin naungek tegel a gilkial hun u leh a kah hun bang a kituak thei zel hi.\nNauluai khat a asial khawm ciangun kah uh dai a, asial tuam ciangun a kapzel uhi. Asa uh aki sukkhak peuh leh ciing uh a kep zong ngai kullo hi. Khangto zelin hong tual taithei ta uh a, kimawl khawmin kithuah den uhi. Ataksa uh akhan’ tawh kizui-in aki ngaihna uh zong khang a, nungak tangval hong hih ciangun, a nute bangin nasep silbawlna-ah kilawmin singnuai gammualah akithuah den uhi.\nNikhat, Ngam Bawm’ pa sabetna-ah tuahsia-in hong si a, Ngam Bawm tagah suak hi. Apa’ sihnungin zawng hiaihiai uh a, puansilh nikten kisia in gentheitakin Ngam Bawm anu tawh khosa uh hi; Hi mah leh Cing Khup leh Ngam Bawm kingaihna bel kiamtuan lo-in khang zaw hi. Tua ciangin Cing Khup’ nu a lung kia-in, Cing Khup a tai thei zel hi. Anun a taitai ciangin Cing Khup in Ngam Bawm a itna lian sem-sem a; atawpna ciangin Cing Khup’ nu-le-pate in khaw dangah a pemkhiak pih uhi.Himahleh itna in gamla leh nai theilo-in Ngam Bawm azu aham thuakin singnuai gammual tawnin Cing Khup heel-in va kuan den hi. Lampi a thelnah lak khawngah a khawl ciangin singkung peuhah kahin la asa zel hi.\nA. “Amual in hong hal kamkei mual in hal\nHal zolo e zawlching ngai ing e, B. A tui in hal ciautui in hong hal\nHalzo lo e zawlcing ngai ing e”\nVang kingaihna hangin nikhat melmuh loh zong a kum kivei bang ahihmanin Cing Khup leh Ngam Bawm om zolo tuak uh a, apasal zaw Ngam Bawm Cing Khupte’ innah ava lengla hi.\nCing Khup nu’n “Hong hawh nawn dah mai in Cing Khup’ gentheih ding deih ke’ng” ci-in zawn ko gawp hi. Ngam Bawm ciah a, Cing Khup’ nu’n “Ngam Bawm tagah genthei ahih lam theilo na hiam? Sit huai sa in, tawpsan in” ci a atai Ngam Bawm in na za sim hi. Tua bang thu a zak ciangin Ngam Bawm lungliap leh duangvul-in a hehtha peuh suakin Cing Khup nu’ a ci na mai leh cih bang khawng peuh ngaihsunin a khasiatna la a sa hi:\nA. Cing Khup nu’ tongsuah siahkun a ka ngaih\nCing Khup tawh laitawi ton lo aw e\nB. Ka luankhi’n tuibang hong tuum hi e,\nCing Khup na tun in na tun lungmawl in sanggah lua hong ci, Sanggah muantu- ah va bual leng e\nC. Laukha selo aw omlai tang thei leng\nNa tun sungnek in neinuam ing e.\nCing Khup’ nun nak kham lua ahih manin dainawl peuhah aki thuah uh hong kul ta a; atawpna ciangin amaugel’ ki-itna khuakim-khua pamah a thangin mite in hehpih mahmah uh a, a ki ten theih ding uh a deih sak mahmah uh hi. Gamlak khawngah vakin la sa-in kumkhen hun kikhekte, huihkhi laang leh vasa hamte’n a lungzuan uh phawngin sing leh lopa banga ki hekkhawm ding bang a lunggulh uhi.\nA. Cing Khup leh Ngam Bawm liangvai lua sang e\nGamah tangnah silhpuan in nei e B. Cing Khup leh Ngam Bawm liangvailua sang e\nPuanbang pom nan leibang lel ve vua,\nA. Cing him khimin zing hong zialkhawm hen aw\nBanzal naangbang hong henkhawm hen aw\nA. Cing Khup ka ngaihmanin tuanglam i tungah\nKhawkhang phaikhin sem e vuang ngel-ngel\nB. A singzing nuai-ah tangnah lam nuai-ah\nZawlcing sialbang giahpih nuam inge,\nC. Thangvan ging dimdim laikhun thawn cia,\nPuanbang pomnan leibang lel ve vua\nCing Khup leh Ngam Bawm in a lungsim uh ngaihsunsunin,a tawpna ciangin Cing Khup in:”Ka nu leh ka pa va hopih him him ning in,bang agen uh hiam?” ci-in zahtak maizum zong khual zo nawnlo-in a itna uh atangtun sak nadingin Ngam Bawm in Cing Khup’ nu leh pa ava hopih hi. Cing Khup’ nu’n na ko gawp kik a hihmanin zum leh dai teng thuakin khasia-in hong ciah kika:\nA. Ka tun va dong aw Ka zua va dong aw\nKhuakhal tuibang kei hong la ve aw,\nB. Na tun va dong ingh Na zua va dong ingh\nKhuakhal tuibang lakna nailo e,\nTua bangin a zawn a ngauna uh tawh a nun a koko ciangin Ngam Bawm in nuamsa nawnlo banah a lungkia-in a inn vuah a hawh nuam nawn kei hi. Tua bang a a kum nawn loh uh ciangin Cing Khup a leng leng mahmah hi. Ni khat ni ciangin Cing Khup a ci hong na a, a thoih thoih hangin a dam tuan kei hi. Atawpna ciangin beidong kisa-in anu-le-pan, “Cing Khup a dam sak thei a om leh, nu hi leh kizawl sak ding, pa hi leh kiteng sak ding” ci-in a gen uh hi. Ngam Bawm in tua thu a zak phetin ava hawh pah vingveng a, Cing Khup in amel amuh lian tak ciangin hong halh hiai hiai a hong damsiang ta hi.\nA damsiang ciangin Cing Khup’ nu-le-pa’n a tanu uh Ngam Bawm tawh aki tengsak nuam tuan kei hi., Ngam Bawm hehlua-in, Cing Khup’ nu agawt danin ki nei-in Cing Khup’ lu zaang a samzang khat botkhia-in Ngazam luipangah suang a delh sak hi. Tua ciangin Cing Khup a cina-in hong gim semsem a, a ni ni-in gim hiai hiai hi. Cing Khup gim semsem cih Ngam Bawm in a theih ciangin va delh pah vingveng a, ava muh leh a upmawhna sangin na gim zaw hi.Luigei a a samzang koih bulh kik leh dam ding cih ngaihsunin ala dingin va kuanpah hi. Himahleh tui na khang a a samzang na taimang khin ahihmanin mu zolo hi. Tupi heipi tawh asing asuang teng kalin lumlet mah leh a mu zo tuan kei hi. Cing Khup lah ani ani-in kiam hiai hiai ahihmanin atawpna ciangin hong si ta hi. Ngam Bawm dah luan ahih manin la a sasa hi.\nA. Cing Khup ka ngaih aw sen a ka ngaih aw\nKhupching ka ngaih kulsin tang ta e,\nB. Ka siallum pan tang kawlhei liang a bat\nCing sesul sabang ka zuimawhe,\nC. Atui sukin luang damdiai- in luange\nCing aw vaibang na tham na hie,\nCing Khup hong sih hial ciangin Ngam Bawm lungzuang mahmah a, mawh kisa, a a kisuan lah tawh a khasiat tawh innah ki kulkhumin sigalin zong va pailo hi. Cing Khup’ kha in khenglah lua a, Ngam Bawm a muhloh chiangin kikhangsak a hankuangah a luang kita zolo hi. Sivui dingte beidongin “Ngam Bawm a omloh man hin teh, va sam un” ci-in ava sam uhi. Ngam Bawm hongpai ngei a Cing Khup’ luang kiangah “Cing aw, kineusak mai in, hici ding mah hi hang, khase lo-in pai mai in” a cih leh siluang hong neu hiaihiai-in hankuang sungah hong ta hi. Vui ding a hong kisak uleh hankhukah hong kita kei leu-leu hi.Ngam Bawm in “Cing aw,kineusak mai in, hi hi ding mah hi hang, khase lo-in pai mai in” honh cih kik leh a luang hong neu hiai hiai kik-in hankhukah a vuithei uhi. A vui zawhun Ngam Bawm in Cing Khup’ han tungah zozam a va suan hi.\nHun hongpai zel a, Cing Khup’ nu’n atanu leh Ngam Bawm gawm ding hong sawm hi. Ngam Bawm a bawlsiat le a tung a athilhihdante hong kisikta hi. Ngam Bawm pen Cing Khup’ nau Sialcing a ding a zol sawm uh hi. Cing Khup nute’ lolai a mawngsing lianpi sim leh mal sun aka zei-zai ahiang in mual bang khum hial khat a po hi. Cing Khup’ nun tua mawng sing Ngam Bawm khiasak a Sialcing tawh kithuahsak ding a lunggel hi. Tua dingin Ngam Bawm cialding sawmin naanglom khat tawh kuan a, a bawldan uh kisuangtakin ava gen ngamkei hi. A tua cih na lamin a nanglom lem khinin a hong ciah kik hi. Anu hong kipan kik a, a khausum peh tawh a kuan hi. Aman zong gen ngamlo-in akhausum tawi apehzawh ciangin hong ciah kik hi. Tua khit ciangin ava kuan kik leuleu a, a tawpna-ah a va gen hi. Ngam Bawm in zong na nial samlo-in na mang pah vanglak hi. Inn a tun ciangin Sialcing sam a” zing ciangin Ngam Bawm sing khiatna-ah na va zui dinga, lolai khawngah na kipuk khem khem sak dinga, ahong phot ciangin na na kawi zel ding” ci-in thuhilh sim uh hi. Zingkhua hong vakin sun-an meh limtak bawlin Sialcing puasak uh a, lokuan dingin Ngam Bawm va zawnsak hi.Ngam Bawm gawsem leh thau pua kawm, heipi liangbatin Sialcing’ lolamah a zui hi.\nLo hong tung uh a, Ngam Bawm in mawngsing hon khia hi. A kaa khat sun ma hih khop a, tua zawhin a kathuamah nahteh phahin tu a gawsem a tum hi. A lungsim mitkha-ah Cing Khup kia mu-in,anu’ deihsak loh dan leh, tu a Sialcing a dia azoldante angaihsut ciangin Cing Khup longal midang a om thei kei hi.\nA. Ka silhpuan tang aw ka kaihdial tang aw\nKa sialcing tawh laitawi ton ve aw\nB. Silhpuansia nong ci kaihdial sia nong cih\nNang Sialcing tawh laitawi tawn lo leng,\nA. Cing aw na malnuan na tun lungmawl in\nPamlo sang sing lelva khia aw ci\nC. Ka semgua pan in kawlhei liangbat ing\nTulsing lel a khua va thil inge,\na- u lah ngai ing anau lah ngai ing A milai pen ka ngaih tung nung hi\nA. Cing aw na laukhan’ naubang hong nui in\nMelmuh dingin thilmun hong leng aw: B. Cing aw na laukha mel mu nuam inge\nKhattang koi-ah sawlbang na hei hiam\nLungzuang tak a gawsem tum a la hong sak ciangin Cing Khup’ kha omthei lo-in musi-in hong leng a; Ngam Bawm’ tungah hong lam diai diai hi. Cing Khup’ kha muhtheih a hong len ciangin Ngam Bawm in khelah mahmah a, ni bang tum ngeikei leh a ci hial hi.\nA. Thilmum hong leng e Cing aw na laukha\nKhaubang ciahna leibang lel maw’nge,\nB. Cing aw na laukha tangbang i kholh nin\nTung sunni vaibang thamsawt hen aw,\nSun-an nek hunin Ngam Bawm anne dingin singkung pan kum suk a, a bulah Sialcing na kipuk khembawlin pheingou dawk henhanin a lum hi. Ngam Bawm in aphot kawmin: “Mita mi nau hi ci dingin kilawm kei” cihsan lel hi. Sun an nekzawhin sing hiang hong khia kik a, agim ciangin a ka thuam a gawmsem la-in la asa zel hi. Cing Khup’ kha hong kilak kik zel a, tua bangin a kithuah thuah uhi. Nitum dekkuanin singhiang lang khat a kkhia kik hi. Ciah hong hun ta a, a lungsimin Sialcing pen Cing Khup hi zaw leh ci-in a samsam hi.\nA. Muikhua zingta e seinou lawm gual aw\nTunsiang sihkhum bang zuanta ni e, B. Cing aw na laukha tangbang ka kholh nin\nTung sunni vaibang thamsawt hen aw\nA. Ka tem apai a kuah leng ci buang ing\nZawlcing kama-ah pai leh cinge,\nA. Ka tembang mi tem a om ve diam aw\nZawlcing bang mi’ nau a om ve diam,\nB. Vabang hong leng aw damtui tanggual aw\nSialbang lian leng hei nawnlo ding hi\nC. Ka siallum pan ing na kawlciang pan ing\nCing sesul sa bang ka zui mawhe,\nHantung a azozam suan zong hong pak ta a, Ngam Bawm in Cing Khup’ muhloh /lawh loh dingin pammaih sa lua hi. Tua pakte amuh ciang in Cing Khup’ melmu bangin aki ngaihsun hi.\nKa buktual zang a zozam ka suan in\nSan in pal ven ngaih in lo mawh e,\nVual in lo thei ka sinlai- ah damtui ata e,\nHantung a zozam pak ana kilo thei zel hi. Kua lawh hiam cih theinuamin Ngam Bawm in zankhat apang hi. Zanlai takin sangak khat in hong lou a, Ngam Bawm in thakhatin manin “Bang dia ka zozam pak na lo na hia?” ci-in a dot leh, “Ka pi Cing Khup’ hong sawl hi. Ama adia ka lawhsak hi” ci-in a dawng hi.\nTua phetin “Na pi Cing Khup koi-ah om a hiam? Na gen masiah kong khah kei ding hi,” ci-in dong a. Sangak in Cing Khup misi khua-ah om hi, a lampi ken leh kawlse lak ngen ahi hi,” ci-in Ngam Bawm ahawh theihloh ding dan a hilh vek hi.\nTua ciangin, “Tua bang ahih leh pai inla paklo dinga nong kuan kik ciangin lam tawntungah akmul hong bot in” ci-in Ngam Bawm in sangak a pai sak hi. A cih bangin sangak hong kuan kik ciangin lam tawntungah akmul hong bawta, (sangak in ak amat ciang a amul a bawh sek kipatna ahi hi kici hi).\nTua akmulte zui-in Ngam Bawm misi khua a hawh dinngin a kuan hi. Ken leh kawllakah khaugui peuhah luai-in, a tawpna-ah Cing Khupte’ khua a va tung hi. Misi khua a innte telhawng khawng a kilam hi a, Nambawm in innkaa khawng asik ciangin a cim zuazua geuh hi. Cing Khup in Ngam Bawm na ngai mah-mah lai a, hoihtakin na bawl hi. Nitak hong hi a, HAM a giahna ding a et leh Ngam Bawm in saguh tampi mu a, a khente paikhia-in akhente bicingah siat hi. Zingkal in saguhte mi hong suak uh a, mai hon phiat sauhsauh uhi. Ngam Bawm in misi khuate hindan lamdang a sa mahmah hi.\nNi khat misi khua te’n ngabet hong sawm uh a, Cing Khup in Ngam Bawm zong va kuan dingin sawl hi. Luilam zuanlo-in tangdung khawngah pai uh a, mauteh peuh abawm vuah aguang guang uhi. Ngam Bawm in lamdang sa-in a bawm tawphah ding mauteh tamlo tawm khat a koih niangnuamg hi. Inn hong tun ciangun Cing Khup in : “Nga nong man uhia ?” ci-in a dot leh Ngam Bawm in “Bang nga i man dia, taang dung khawngah nga ki beng hi ven” cihsan hi. Cing Khup in bawmtaw a et leh mauteh bang zah hiam khat mu a, “Nga tawm nong pua mah ve leh, Koi hong em pah dih ning” ci-in mei a honh em leh ngasa bangin a puak hi. Ngam Bawm in a em ciangin lah mauteh keu mah bangin a kangtum vut-vut mai hi. Misi khua ate’ a dingin mauteh pen ngasa ahi mai hi.\nNikhat sabeng dingin a kuan kik leuleu uh hi. Lunggam leh tangngol khawng peuh man uh a,a zawng luailuai uhi. Amau a dingin tuate pen vompi leh sahang ahi hi. Sa huan uh a,khindangah a hang uh hi,salute kong biang leh bangah a suang uhi.\nA tawpna ciangin Cing Khup in “Ki-it kingai mahmah ta lehang, omkhawm thei nai mahmah lo hi hang. Inlamah va paiphot inla, na voktal va go in, asa na nek zawh ciangin lupna tung bichingah teipi leh siat inla, anuai sanah lum in “ci-in a hilh khit ciangin Ngam Bawm a paisak hi. Ngam Bawm zong ciah pah a, Cing Khup’ gen bangin a hih pah takpi hi. Lupna tung a alup laitakin Cing Khup’ kha musi-in va lengin teipi va bot khia aa, a dip sun letin, Ngam Bawm si hi. A sihphetin akha uh ki gawmkhawmin misi khua a tung pah uhi.\nTelhawng a inn kilamte Ngam Bawm in thupi sa lua a, “Hiai innte kua lam ahia? Ci-in a dot ciangin Cing Khup in, “Tuma nong pai lai a nangma nong lamsak a vele, manghilh khin ta na hi maw?’ ci-in Cing Khup in nuikawmin a dawng hi. Tua bangin leitungah ki it kingai mahmah ta le uh deih bangin a omkhawm thei ngeilo uh hi mah ta leh, misi khua-ah bel nuamsa takin tawpni neilo-in a omkhawm thei ta uhhi. Tangvalten, Tg-Gambawm zuan bang a zuangden ding ka hiam? hongleng aw ngaih aw ci !!!, Nu meiten Silhpuan sia tawh hong leng aw Sangalliang aw Lia nuntembang deih khiamtuan kei ee, ci hiau huau ding e maw he.\nA. Ih ki ngaihna kua ah lianzaw hiam?\nZawlcing a sang Gambam a lian2 ee\nB. Zawlcing ah sang Gambawm ah lianzaw a,\nCik cing na paalkong lozo diam kolo zo diam aw\nArticles TANGTHU Thu tuamtuam


timestamp: atn

url: =2nd Quarter Sabbath School Lesson PDF - Zomi Adventist Innkuan\n2021 2nd Quarter Sabbath School Lesson PDF\nKHANGHAM SABBATH SCHOOL LAI SIANGTHO SINNA\nKamciam: Pasian’ Tawntung Thuciam\nThe Promise: God’s Everlasting Covenant\nAsung A Om Thute\nBan Thu Piang (March 27-April 2)\nThuciam Masa (April 3- 9)\n“Khangsawnte Tungah” (April 10-16)\nTawntung Thuciamna (April 17-23)\nKamciam Tate (April 24-30) ………………………\nAbraham’ Suanh (May 1-7)\nSinai Thuciamna (May 8-14)\nThuciamna Thukham (May 15-21)\nThuciamna Lim (May 22 – 28)\nThuciam Thak (May 29 – June 4)\nThuciam Thak Biakbuk (June 5 – 11)……………………..\nThuciam Upna (June 12 – 18)\nThuciam Thak Nuntakna (June 19-25) ………………..…\n1588 kumin, England mi nupi gai kha sagih pha khatin tuipi lam ensa in, Spain mite’ Armada kici tembaw honpi 130 in, hiam a dimin pua in, amau’ tuikulh la ding hong kuan ngeingai a muh ciangin, lau mahmah ahih manin, anau bang suakkhia liang zawzen hi.\nTua bang lau manin nausuak pen, Thomas Hobbes kicipa hi a, Europe gamsung ah gamvai thupilpen pa ahi hi. Tua hun lai-in England ah tualgal leh biaknalam gitlohna vive piang ziazua ahih manin, Hobbes in zong, kumpi citak thahat omlohna ah, launa, patauhna, kiplohna, gal kidona leh sihna cihte omkawikawi hi ci in laigelh hi. “Mi khempeuh gal kido” ahih manin, thuthak khat peuhmah om keileh, “tang omna, zawnna, gitlohna, ngongtatna leh khantomna” bek omding hi cihi.\nKoicih ding maw? Hobbes in bel: mi khempeuh in ukna aana khatbek sungah omgai leh, mi tampi’ deihna tengpen mi khat khutnuai ah ki ukcip in omleh bek hoih ding hi cihi. Hih ukzawhna pen, mi khatmah maw, kipawlna khat maw cih hi leh, minam tungah kiliatsakna leh lauhuaina khempeuh beisiang ding hi cihi. Mihing hihtheihna khempeuh tetawh kilemna khek kulding hi cihna ahi hi. Hobbes gennop mipite tungpan ukzawhna aana ngahna pen “thuciam” hipah lel hi.\nTua thuciam’ deihna bulpi pen, Hobbes theihkhiat hi tuanlo hi. Kum tul tampilai pekin, Pasian in Israel mite tawh a bawl thuciam nangawn zong tualai mapek in omsa mah ahi hi. Hobbes deihna bangin thuciamna pen mihingte bawltawm thuciam hi a, vantung leitung a piangsak Vanglianpen Pasian hong piak thuciam tawh kibanglo hi. Banah, Hobbes thuciam in launa tungpan piang hi a, Pasian’ thuciam in itnapan hong piang in, a puksa mihingte adingin, Singlamteh dongah Topa makaih zo hi.\nKhazih in eite ading hong sepsak manin, Hobbes thuciam mah bangin, Pasian i it thukkik a, nautangte in vanglianpa kiangah a ki-aap mah bangun, eite’n zong, mawhna launate khempeuh Pasian aap ding hi hang. Ngah ding khatpeuh lametna peuh tawh hizawlo a, Zeisu Khazih tungtawnin hong honkhia khinzo ahihman hizaw hi.\nKoici bangin hong sepsak aitam? Kikhek tanghial mah hilel e: Khazih in ei’mawhnate la in, Ama’ dikna ei hong pia a hihmanin, Pasian’ maiah midik hong suaksak hi. Tua bangin eite pen mawhna tawh hong khenkhia ahih manin, Pasian tawh i kikhen nawnkei hi. Mi thatte, mi hukte, thudeihte, zuau gente, gutate, angkhual luate nangawn Pasian mahbangin midik hong suaksak hi. Tua ahih manin, hih Pasian silpiak lamdang mahmah penin, upna tungtawn bekin kingah ahi hi. Tua hang mahin “upna tawh dik kisakna” kici hi. Tua mi thatte, mihukte, thudeihte, zuaugente, gutate, angkhual luate zong, Zeisu tungtawn mahin, Pasian tawh kizom thei hi. Zeisu’ sisan in mawh maisak bekhilo in; siangthosak, damsak leh puahphakik thei hi. Zeisu hangin i piangthak a, Amah hangin Pasian in A thukham siangtho eima sa lungtang tungah hong gelhsak hi. Mi thatte, mihukte, thudeihte, zuaugente, gutate, angkhual luate in amau sepngeite semnawnlo ding uhhi. I sung a om tua thukham in, i nuntakzia hong piangsak hi. Pasian in amau sungah a piaksate semkhia nuam uh a, tua utna in, Pasian’ vangliatna hong ngahsak hi.\nTu quarter sung tengin, Pasian thuciam bang hiam cih i lim et mahmah ding uh hi. Mun tampi pan kikaikhawm himah taleh, hih sinnate in, Dr. Gerhard nasepna pan a nunung lamte hi a, Pasian thuciam kammalte a muhdan hi a: hihte in Kha thahatna, lametna leh pilna leh Hobbes in a theih ngei hetloh “Itna sungah launa omlo a, itna cingtak in launa beisak hi” (1 John 4:18) a cihthu i sin ding uhhi.\nGerhard F. Hasel (PhD. Vanderbilt University) pen, Andrews University, SDA Theological Seminaryah, John Nevins Andrews Professor of Old Testament and Biblical Theology siapa hi a, kum 27 sung ThD/PhD programs adingin in director leh 1981-1988 kikal dean sem hi.\nSee also MSS 6: ဘုရားသခင်၏စကားတော်ကိုသေချာစွာဖတ်ရွတ်ခြင်း\nTags: Downloads, SSNet, ZSL\nPrev post Early Adventist History and the Ministry of Women\nNext post Thuciamna Thukham\nIn The Crucible With Christ: 3rd Quarter SS Lesson (Myanmar)\nMission News 3rd Quarter 2022: Southern American Division


url: =Ebola Virus lungno ~ Dr. Tg Nang Khan Lian :: ZOMI DAILY\nposted on 8 August 2014 at 10:10 am Lomkholna: Health, News\nAfrica gam pawlkhatte ah kilawh in a om Eboli virus lungno hangin a si mi kitam mahmah ta ahih manin leitungbup gamtuamtuamte ah akilawh ding ki patau mahmah ta hi. Kawlgam in hih natna lungno gamsung ah a lut theihloh na dingin leitungbup cidamna kipawlna ahi WHO tawh kikop in gamgi kongkhak te le vanleng tual te ah panin etcik na nei uhi. Mi tampi kilawh in a sisak hih Eboli virus lungno thu American gam a phualsat ahi The New York Time online laimai panin aki at thute kong letkik uhi.\nDotna: Eboli virus koi panin hong piang hiam?\nDawnna: Eboli virus pen 1976 kum in kimu khia aa zawngte tung pan hi dingin ki ummawh hi. Mihingte tung hong pianna hangin mite in zawngsa nekna hang pan a kipan ahi hi. Kantel siam pawlin bakte pen hih lungno a pua kawikawi dingin ummawh uh hi. Zawngte le mihingte in bakte beng in a mat uh ciang bakte ciltui ahkl a ek ahkl lungno pua bak i kiatna mun ahkl mit le kam a lawngkha mite tung piang hi. Tulaitak aa hih natna lungno hong kipat khiatna pen bak a beng theizel Gene gam Gueckedou gei aa om khuano khat pan hi ci’n gikhenna neilo Siavuan kipawlna MSF in gen hi.\nDotna: Koi ci bangin kilawh hiam?\nDawnna: Eboli virus pen cisa (flu) le huihdikna lam tawh kisai virus khat ahi SARS bangin huih oan in kilawh lo hi.Pumpi tung pan a piang khia tuite pan in kilawh hi. Hih lungno vei mikhat i sisan ahkl a luakna pan tui pawlkhat in adang mikhat i mit le bil ahk kamsung ah a tukna panin kilawh hi. Tu ciang ah a kilim lawh mahmah mite ahih leh lungno vei cina pa/nu a khoi kinai pih tanau sanggam te ahkl hih lungno hang aa asite a phum mite ahi hi. Tua hi aa cidamna lam nasemte aa ding a lau huai mahmah thu khat ahi hi.\nA diakdiak in kidalna puante kimtak aa asilh lote le bit na ding kidalna lam tawh kisai hoihtak a sin khalo te ahi uhi. Cina pa velna rubber khuttuam ahkl a vun sung aa akisun suk phimluite panin zong tua virus kilawh theilai hi.\nDotna: Eboli virus hangin tua ciangciang mi bangzah si ta a hia?\nDawnna: Hih natna lungno eboli vitus hong piancilna Gene gam Liberia gam le Siyaleyon gamte ah March kha aa kipan tuni ciang dong mi 1600 val bang kilawh in hih pan a langval si hi cihthu WHO genna pan kithei hi. Nigeria gam in zong eboli virus kilawh theih nading a hang khat a gam vuah piang hi ci in tangko uhi. Nigeria gam ah a zin Libetia gammi khat pen July 25 ni in si hi ci hi. Hih natna a pianzawh 1976 nungsiat ah tutung pen a suksia penpen ding in ki gen hi.\nDotna: Banghang in hih eboli virus a kilawh theihloh nading bawl ding hamsa hiam?\nDawnna: Africa nitumna lam mun pawlkhatte ah eboli cih kammal bekbek zak lawhna hangin natna kingah thei hi ci in um lai mawk uhi. Hih bang aa hai upna in natna a kilawh thaang lohna dingin a hanciam MSF bsngin cidmana lam nasemta dingin buaina le haksatna pi khat ahi hi. Siavuante hangin natna kilawh hi ci in mi pawlkhatte in mawhsak lai in ngeina kithoih bangin a kithoih mi zong omlai hi. Nidangin a paincil lai aa cidamna nasemte in hoihtak in kinbawlloh na hang uh zong ahi hi.\nDotna: Eboli virus avei bang hi leng bangci dan limlemel te ki thuak ding hiam?\nDawnna: A tamzaw in hih virus vei zawh ni 8 pan ni 10 sungin natna i limlemel te hong kipan khia hi ci hi. A kipat tung in bel cisa nat (flu) bangin lutangna cisa le khutlekhe golh/na ding hi.Khat veivei ciangin natna nasia vat thei in sungpai le lua cihte om thei hi.\nTua khit ciangin (lungno vei a lang bang ah) suksia semsem in pumpi sisan luangkhia thei hi. Sisan luakhia le zun ah si kihel ahkl vun nuai ah ahkl mit le kamte panin sisan luangkhia hi. Ahi zongin hi bangin sisan luankhiatna hangin mite asi uh hizaw lo hi. Pumpi sung om sihui panin tui pawlkhat paikhia ahih manin si kiam (BP) mahmah ahih manin lungtang le kal te kisia sak in tuapanin pumpi cilesa kisia sak ahih man ahi hi.\nDotna: Koi ci danin ki bawl thei ding i hi hiam?\nDawnna: Hih natna kidal na ding ahizong kibawl theih nading zatui om nailo hi. A cil lai in za ah 60 pan 90 bang pen si hi. Siavuante sep theih in hih natna vei mite thuak a na te pan noptuam nading bek ahi hi. Si akiam loh nadingin zatui khaina leh a tha kiamloh nading le a dang natna te a lut behloh na ding bawl sak theih bek uhi. Za khat tawmno khat bek in natna dalzawh na lim lak uhi. Lailet Dr. Tg Nang Khan Lian Source: Zingsol\nPrevious: ZDF te leh Japan te Zomi nam gam Khuapi thum ah paikhawm\nNext: Kepcing huai kammalciik pawlkhat (Zolai gelhzia azom)\nKileek kimna (Consistency)\nA ki taisan theilo itna ~ Thang Khan Dal\nNgaih Anglai Zal Dingin – 6 ~ Hau Za Cin\nPenang ah Guardhouse khat meikang in naupang kum 8 khat meikanglum\nMalaysia, Penang ah mawtaw khatin singkung phukha in meikuang, mi 1 si ~ ZD\nVondeih Kep Ding – 70 (Dimno’ Pa)\nTuimui khua ah mikhat temta tawh kidawtlum ~ Tedim Times\nMaipuang ~ Hau Za Cin


url: =Mawtaw tailai khat atungpan Crane kiasuk in dengkha, mi 7 si :: ZOMI DAILY\nposted on 13 July 2017 at 2:59 pm Lomkholna: China, News, Sawltak, World\nMawtaw tailai khat atungpan in Crane kiasuk in dengkha, mi 7 si\nSouthern China ah Minibus khat lampi tungah atai laitak in agei aom Construction Site khatpan Crane tuksuk in dengkha citciat ahih manin, mi 7 takin sihlawh cih SCMP pan kiza hi.\nCrane akici vangik doptohna tepen Construction Site ah zatloh aphamawh hi a, tuahsiatna zong tampi piangthei zelzel hi. Hih tuahsiatna pen China, Guangdong Province sungah nung Tuesday nitaklam 6pm hunpawl in thupiang ahihi.\nXinhua News Agency te genkhiatna ah Guangdong Province, Puning City sung aom Construction Site panin tuahsiatna apiang ci uhhi.\nMinibus pen lamzikpi tungah atai laitak atunglian panin Crane akiasuk hi a, mawtaw atungpan alaizang dengsukkha citciat hi. Asi aliam te lakah naupangzong pawlkhat kihel cih kiza hi.\nHih tuahsiat laitak pen agei ah atai mawtaw khat ii Dashcam panin Video Record kibawlkha in, mulkimhuai mahmah hi. Mawtaw pen phelnih kisuahsuklian hi.\nVideo: Crane topples over, kills seven\nAgeinai ah adang mawtaw zong tampi aom hi a, ahi zongin hih Minibus pen dengkha citciat hi. Motorycle zong nih apaikhawm uh hi a, amailian ah Crane sikzawnpi ki khungsukvat in, ahi zongin dengkhalo bilbel hi. Tua Minibus sungah atuang pen akigamw in mi 10 atuang kici a, tualak ah mi 7 aphual ah sipah uhhi.\nRelated: Kuala Lumpur khuasung nasepna khatah Crane Boom kia in ahawlpa liam\nAsilo mi 3 zong liamgawp ahih manin zato ah amanlang in Ambulance tawh kipuak cihi. Asi aliam lakah naupang zong pawlkhat kihel cih kiza hi. Construction Site limlim tuahsiatna Accident tampi piangtheiden ahih manin, kidop huai mahmah hi. Ahi theihleh, aki pelhtheihleh Construction Site geinai nawk huai khollo hi. Sawltak #zomidaily\nPrevious: India gamsung aom Company khatin numei te ninneih masakni khuan laktheihding phalna pia\nNext: Lungkim gige ing ~ Lian Tuang


url: =UN Card neilo te gamthumna paidingciang pusuahtheihna (Exit Permit) lakvai theihding :: ZOMI DAILY\nposted on 27 February 2019 at 12:19 am Lomkholna: Malaysia, News, Refugee\nMalaysia gamsung ah UN Card aneilo Chin State sungpan in galtai Refugee tam mahmah hi. UN Card aneih sese lohhangin Australia kumpi in 202 Visa tawh gamthumna apaitheih nadingin vaihawmsak uh a, Australia gamsung ah mi tampitak ki tungkhin hi.\nUN Card neihzenzen lohhang in Australia gambek thamlo, USA gamsung ahzong zi leh pasal sapna ahi Visa 93, KI Visa, P3 Visa cihte tawh kipaithei a, atungkhin zong tammahmah hi. Tuamah bangin Canada, New Zealand, Europe gamtuamtuam ahzong alengthei pawlkhat omveve hi.\nMalaysia gamsung pan gamthumna munkhat peuhpeuh ihlending ciangin Malaysia Immigration nawkin akilengkhia ahih manin, Exit Permit kisamsak hamtang uhhi. (gamdang zinkawikawi theihna Passport anei hileng kisamlo dinghi) Tua Exit Permit pen abeisa in Chin State sungpan galtai te ahih nakleh UN Card aneizong, aneikei zongin UNHCR zumpi panin gambelmi khat hi ci’n ciaptehna hongbawlsak uh a, tuatawh IOM panin gamthumna lenkhiattheih nadingin hong vaihawmsak uhhi.\nAhi zongin tulam ciangin UNHCR zumpi in UN Card aneilo Chin State pan galtai tepen Exit Permit baihtak in hongpianuam nawnlo uhhi. Tuaban ah Malaysia Immigration te’nzong nidang sangin Exit Permit ngahtheih nading hamsa sakzaw, liausum zong tam piasakzaw uhhi.\nExit Permit akilak ciangin Malaysia gamsung ah nalutni akipan aguklut illegal in hong ciamteh uh a, tua nalutni akipan agamsung ah na omsungteng Form phih in gelhkhiat kulsak uhhi. Malaysia nalutni, na tangthu cihte leh atuamtuam Form sungah honggelhsak uhhi. Tuazawh kalnih khitciangin liausum hong piasakding uh a, UN Card aneilo te ahihleh US alengding tepen atawmpen RM3000 bang piakkulthei hi. Tua sumpen Malaysia Immigration tungah pusuahtheih nadingin Exit Permit ngetna sumbei ahihi.\nUN Card aneilo veve, Australia alengding tepen phadawm zawdeuh hi. Australia kumpi in Malaysia kumpi tungah huhna hong ngetsak ahih manin, tuciangciang UN Card neilo Australia alengding tepen RM100 tawh Exit Permit ki ngah liamliamlai hi. Ahi zongin khutpimai (Fingerprint) kimeksak hi. Exit Permit apiak uh hangin tuate pen Blacklist sazian sungah koihpah uh a, Malaysia gamsung alutkikding hamsapah leuleu hi.\nGamthumna lentheih nading Visa ngahkhin himahleh alengtheilo, a awkcip tepen Exit Permit vai hangin a awkcip zong hithei uhhi. Visa hongki piakciang in Visa laidal tungah Arrival Window ci’n tuni tuakha ma in tungding cih hongpiading uhhi. Australia alengding tepen kha 5 sungbang ziakaithei uhhi. US gam ahihleh sum napiakkhit ciangin hong vaihawmsak pahthei uhhi.\nMore: UNHCR vai themkhat pulakna thupi nawnkei vacihding lah ahilo\nGentehna in Australia alengding innkuan khatsung ah khatbek in UN Card tawi in, adangte’n UN Card aneihkei uhleh UN Card aneivetlo te mahtawh kibangin angak hunding pen sawtpi ngakkul veve uhhi. Tua ahih manin gamthumna paitheih nadingin lungduai takin nangak kulding cihna ahihi. Sawltak #zomidaily (Source: Chin Modern News)\nPrevious: Zomi International Conference Khawmpi Thukimnate ZIC2019KL\nNext: UNHCR vaitawh kisai in Senator Dean Smith leh UNHCR, Australia Embassy ulian te kimuding


url: =Tedim La Bu Bawlna Tangthu. Agelh ~ Rev. Khup Za Go - Laibu Saal\nHome > Thuluui/Articles > Tedim La Bu Bawlna Tangthu. Agelh ~ Rev. Khup Za Go\nTedim La Bu Bawlna Tangthu. Agelh ~ Rev. Khup Za Go\nTedim La Bu Bawlna Tangthu.\nKhristiante aa dingin Pasian phatna la bu pen Lai Siangtho bu zomin a manpha leh a thupi lai bu khat ahi hi. Adiakdiakin Tedim La Bu pen Tedim pau tawh a kikhen laibute panin a kikhen masa pen zom (a nihna) a hih manin a kibawlna tangthu a theih nophuai diak khat hi. Lai bu kibawl masa pen Lai Sim Bu (Chin Primer in the Tiddim Dialect) a kici 1913 kuma American Baptist Mission Press, Rangoon-ah a kikhen pen hi.\nTedim La Bu a khatveina 1914 kumin American Baptist Mission Press, Rangoon-ah kikhen a, la dawng 25, laimai 29 a pha, zon olna cih zong a om se lo, book size-a kikhen hi. Bu bang zah kikhen hiam cih a tungah tuang lo a hih manin kithei lo hi. Laibu min zong La Bu kici lel hi a, a nuaiah Tiddim Kam cih tuang hi. A nuaiah Mikang lai tawh a kigelhnaah Chin Hym Book golpi-in kigelh a, a nuaiah Tiddim Dialect kici tuang hi. Rev. J. H. Cope makaihna tawh Mikang la pan Tedim pau-a a teite Mg. Po Ku, Mg. Tun En, Mg. Vial Nang ci-in kiciamteh hi. Mg pen Kawl kam Maung cihna hi a, tu laia Tang (Tg) i cihna tawh a kibang hi. A hun zuia i lai leh i pau laimal gawmzia hong khantohna theih nadingin hih Tedim La Bu khatna sunga kikhen bangin Pasian Phatna (Doxology) hong kisuaksak hi:\nThu pha khem peuh hawng pia To Pa,\nLe tung mi hing a min phat ta.\nVan tung mi zong in To Pa Pi,\nJesu, Kha Shiang Tho min phat hi.\nLa bu nih vei bawlnaah la dawng 101, laimai 119 hi a, la zon olna zong Zolai leh Mikang laiin om ta hi. A tuamna tungah La Bu acih zawh ciangunb TE DIM KAM ci kik uh a, Mikang lai tawh CHIN HYMN BOOK cihna nuaiah Kamhau dialect ci-in a teite pen Mg. Po Ku, Mg. Tun En, Mg. Lal Nang leh mi dangte kici hi. 1918 kumin American Baptist Mission Press, Rangoon-ah kikhen a, bu bang zah kikhen hiam cih kithei lo hi. Pasian Phatna (Doxology) hih bangin kigelh hi:\nThu pha khempeu hong pia Topa,\nLe-tung mihing a’ min phat ta,\nVan-tung mi zong in Topapi\nJesu, Kha Siangtho min phat hi.\nThumvei bawlna pen Novemba kha 21, 1923 ni-in Khalkhaah ki zo a, American Baptist Mission Press, Rangoon mahah 1925 kumin kikhen hi. La dawng 283 pha a, zon olna zong a ngeina bangin om hi. La teite pen Sia Po Ku, Tun En, Vial Nang, Dam Suan, Cin Lang, Khup Thang, Ngul Suan, Dam Khup leh Awn Khua Ning ci-in kikhen hi. Hih a nunung pen Awn Khua Ning hi loin Awn Khua Neng hi dingin ki-um hi. Laimal gawm zong khangto mahmah ta hi.\nPasian Phatna (Doxology)\nThu pha kheempeuh hong pia Topa,\nLeitung mi in ah min pha ta.\nVantung mi zong in Topapi\nZeisu, Kha Siangtho min phat hi.\nLai bu tuamna tungah TEDIM LA BU a kicihna nuaiah Nambat 3 cih tuang a, Mikang laiin CHIN HYMN BOOK cihna nuaiah Kamhau Dialect cih mah tuang hi. Hih thumvei bawlna panin La Bu a kici zel pen Tedim La Bu hong kici ta hi. Pasian Phatna zong i et ciangin laimal gawm kilawm zaw tham ta a, Shiangtho kici pen Siangtho ci-in h hong phiat uh hi. Hih la bu panin Pashian a kici zong Pasian ci-in kigelh ta hi. Khatna leh nihna sungah Jesu a kici pen hih thumnaah Zeisu ci-in hong kilaih hi.\nLivei bawlna pen Sia S. T. Hau Go in a genna panin 1946-48 sunga amah in a bawl hi a, July 23, 1948-in zo a, Baptist Board of Publications, Rangoon in 1949 kumin khenkhia hi. La dawng 295 om hi kici hi. Hih livei bawlna pen ke’n tu mahamahin a bu et ding nei lo ka hih manin laimai bang zah pha a, a tuamna tungah lai bu min bang ci kigelh cih ka gen thei kei hi.\nNgavei bawlna pen Baptist Board of Publications, Rangoon mah in 1959 kuma a khet hi a, la dawng 295, laimai 328, zon olna zong om, Lai Siangtho kidawng zong a om ahi hi. Bu 4,000 kikhen a, a tuamna tungah Tedim La Bu a kicih zawh ciangin Tiddim Hymn Book kici hi. Pasian Phatna zong tu huna i zat bang lian hi ta hi.\nThupha khempeuh hong pia Pasian\nPhat un, leitung mi khempeuh aw,\nPhat un, vantung mi hongpi’n zong,\nPhat un, Pa, Ta le Kha Siangtho.\nA tawpnaah “Zeisu, Kha Siangtho min phat un” a kici zel pen “Phat un, Pa, Ta le Kha Siangtho” hong kici ta hi. “Pa” zong hong kiguang thei ta hi. Kei upmawhna panin livei bawlna a kici 1949 kuma a kikhen, Sia Hau Go bawl lian pen bangmah puahphatna leh behlapna om het loin ngavei bawlna ci-in 1959 kumin hong kikhen hi leh kilawm ka sa hi. Livei bawlna Reprint cih ding hi.\nTua zawh ciangin Rev. Kam Khaw Thang in dawng 20 behlapin la dawng 315 a pha, Lai Siangtho Kidawng leh Zon Olna teng tawh laimai 366 a pha hong bawl hi. Baptist Board of Publications, Rangoon in 1963 kumin hong khen hi. La bu tungah Sia Kam Khaw Thang min leh puahphatna thu tuang lo a hih manin Ngavei bawlna mah a sa tampi ki-om hi.\n1963 kuma kikhen Tedim La Bu (Nambat 6) a kici pen Baptist Board of Publications, Rangoon, thukimna tawh Manipur gam Chin Baptist Association ngetna bangin CBCNEI tangin Christian Literature Centre, Gauhati in bu 1,000 hong khetsak hi. Gauhati-ah M.A. ka kah lai tak tawh kituak ahih manin hih la bu khetnaah proofreading tavuan hong kipia hi. “CBA upate in “mit kham man” ciin letsong hong pia uh a, laivuanna ding sum ka kisap lai tak tawh hong kisi lian a hih manin lungdamna lianpi tawh ka sang hi. Hih la bu tungah Nambat 7 kituangsak hi.\nTua khit ciangin Tiddim Baptist Association thukimna tawh Tiddim Baptist Christian Endeavour Union (TBCEU) in Tonic Solfa tawh a kibulh Tedim La bu hong bawl uha, May 14, 1969-in zo uh a, kei muhnaah tua pen 1974 kumin hong kikhenkhia hi. Hih bu preface a kigelhnaah Ngavei Bawlna Thu kici hi. A kikhet simin kibehlap se loin a kipuahpha se lo a hi zongin nambat pia hi lehang 7-vei bawlna hi ding hi. Tua mah bangin 1963 kuma kikhen tungah 6-vei bawlna cih tuang zo hi. Tonic Solfa Edition ci-in ciamteh ding hi lehang 1-na hong suak ding hi. Hih bu sungah la dawng 469 tak hong pha ta a, Lai Siangtho Kidawng leh Zon Olnate tawh laimai 453 pha a, demi size tawh kikhen hi. Bu 4,000 kikhen hi. Hih la bu pen Zomi BaptistConvention buppi-ah la nambat kibang dingin Falam, Haka la bute tawh a kituak dinga kibawl a hih manin “ZBC La Bu” ci-in kigen thei zel hi. Ahih hangin a man taktak pen a tungah a kigelh mah “Tedim La Bu” hi zaw hi.\nHih 1974 kuma kikhen solfa tawh a kibulh sunga la malteng bek solfa kihel loin 1977 kumin TBA thukimna tawh Sia J. Zel Khaw Suan in hong khen a, Thu Masa pen Rev. Cin Kam, Secretary, Tiddim Baptist Assocation in gelh hi. Laimai 544 pha hi.\n1974 kuma kikhen Tedim La Bu pen 1979 kumin pocket size tawh bu 8,000 kikhen hi. 1984 kumin a bu lian mahin bu 10,000, 1986 kumin bu 2,000, tu kum(1991)-in 3,000 kikhen kik hi.\n1980 kuma ZCLS hong kiphuata kipanin 1974 kuma kikhen la bu pen tei phat ding, puahphat ding, solfa tawh a kithuaha khet ding kigel a, komiti in zong sem ngekngek mah hi napi-in tu dongin kingah zo nai lo hi. Hih thu tawh kisai komiti upa khat ahi sia Go Khan Dal in Zo Mit magazine 1990, laimai 43 sungah Tedim La Bu Gukvei Kibawlna Thu ci-a hong gelhna i mah hong hi kik leh kilawm hi.\nAmerica pek pan hong pai Rev. J. H. Cope, Karen gam pan hong pai Sia Po Ku te akipan a lai theihna ciangciang uh tawh la bu hong teisak, hong bawlsak, leitung hong nutsiat san khinte leh tu donga hong sepsak i makaite hangin Topa tungah lungdamhuai lua hi. A sep khialhnate uh a pang a, gensiat nading a zongte hi loin lungdamthu puakna tawh topa min phat a, amaute thu i ngetsak ciat ding kisam hi.\n1. (Lungdamna Aw, Vol. XV, No. 7, July 1991, laimai 12-18 pan a kiteikhia),\n2. REV KHUP ZA GO’ GEN LEH GELH THUTE, laimai 216-222)\nItem Reviewed: Tedim La Bu Bawlna Tangthu. Agelh ~ Rev. Khup Za Go Description: Rating: 5 Reviewed By: cinpuzomi


url: =Leilam tawnin Malaysia gamsung aguklut mawtaw kibung, Myanmar gammi 3 si, 11 liam (Zomi kihel) :: ZOMI DAILY\nposted on 20 May 2019 at 12:13 am UTC+9:30 Lomkholna: Malaysia, News, Sawltak, World\nMalaysia, Perak State sung aom North-South Expressway kici lamzikpi tungah mawtaw kibung in mi 3 si, adang mi 11 liam cih NST pan kiza hi. North-South Expressway lamzikpi ii KM190.6 mun aom Bukit Merah Toll Plaza geinai ah atuahsia ahihi.\nAtuahsia mawtaw pen Nissan X-Trail SUV namte hi a, tuni Sunday zingsanglam 7:30am hunpawl in atuahsia ahihi. Tua mawtaw sungah atuangte pen Myanmar gammi vive hidingin ki ummawh a, ahi zongin amau ii pumpi tungah ID (identities) bangmah kimulo hi.\nPerak Fire and Rescue Department spokesperson khatin agenkhiatna ah zingsanglam 7:36am hunpawl in cimawh dongtuak om cih hongki zasak ahih manin, Bagan Setia aom Firefighter te adelhding in ki sawlkhiapah hi ci’n genkhia hi.\nAphual ah atun uhciangin mawtaw sungah atutna tawh aki nencip te ki hemkhia cihi. Aphualzang ah mi 3 sipah a, adang aliamte zong nakliam mahmah uh cihi.\nHihvai kumpi thunei te’n limtak akancian uhciangin mawtaw sungah atuangkha mi 14 tepen Human Trafficking Syndicate (puaisa tungtawn in leilam pan Malaysia gamsung aguklut) tawh kizomding uh cihzong kimukhia hi. Nissan X-Trail SUV mawtawneu khatsung ah Passenger mi 14 tak hencipgawp in akipuak limlimzongpen muanmawhhuai mahmah khinhi ci’n thunei te’n genkhia uhhi.\nTuaban ah Passenger mi 14 te ii apumpi tungah ID bangmah puak neilo sawnsawn uh ahih manin, puaisa te’n Malaysia gamsung ah aguklutpih hiding, Human Trafficking hiding cih ziatheihpah uhhi.\nTua Nissan SUV ahawlpa penzong gamdangmi mah hidingin ki ummawh a, mawtaw atuahsiat khitciangin taimang vingveng sawnsawn hi.\nPerak Traffic Enforcement Investigation department panin makaipipan agenna ah atuahsia Passenger tepen numei 1 leh pasal 13 hi uh a, Nissan SUV mawtaw sungah ngabung sungah akikoih bangin aki hencipgawp uhhi ci’n genkhia hi.\nMawtaw atuahsiatna pen hatsaklua in limtak Control theinawnlo ahih manin lamzikpi adalna “Road Divider” nawkkha masa ahih manin, tuapan in mawtaw atuahsia kici hi.\nAsi Myanmar gammi 3 tepen mawtaw atuahsiat ciangin mawtawsung panin kilawnkhia uha, lei nuaikhat ah tusuk in aphual ah sipah uhhi. Adang asilo, aliam tepen Parit Buntar Hospital leh Taiping Hospital ah zatui zaha kibawlding in kipuaksuak cih kiza hi. Sawltak #zomidaily\nVideo: At least three individuals, believed to be foreigners, were killed after the van they were travelling in skidded at KM190 of the North-South Expressway (PLUS) southbound, near Simpang Empat, in Semanggol, about 60km from Ipoh Sunday morning.\nZAM Page pan: THUNGETNA AH PHAWK NI\nKawlgam leilam tawh hong pai motor khat Penang paina High Way lampi Miles 190.8 na ah kibung hi. Kawlgam palai zum (Myanmar Embassy) pan thunei te in zong vadelh pah uh a, Kawlgam palai zum thunei te leh ZAM palai te a hun zui in information kihawm in vai te a kikan san laitak ahihi. Hih motor tungah mi 13 tuangin a vek in tua sung pan tuciangciang a nuai a teng kikan khia zo hi.\n1.Go Pum Thang (Zozang)\n2.Mang Mun Tuang (kalaymyo)\n3.Pau Khan Khual (Tedim)\n4.Mang Lam Sing (Tonzang)\nPau Khan Khual leh Mang Lam Sing pen lim liam lo uh a, Go Pum Thang leh Mang Mun Tuang te pen a omna ki thei nai lohi. Update om bangbangin hong zasak lai nung. Thungetna ah phawk ciat ni.\nPENANG LAMPI TUNG MOTOR VAI UPDATE\nEi mi 4 te a vek in hong kimu ta in, palai te tawh zong kiho thei khin ta hi. A nak liam lua omlo sam ahih man Topa tung lungdam ko hang. Update a om bangbang hong zasak toto lai nung … 5:10PM\nPrevious: Zangkong (Yangon) zinna tomkimcing ~ Samuel Mung Suantak\nNext: Ka Siamsin tuanglam ~ Dal Sawm Tung


url: =Indonesia, Bali ah guihtheih khamtheih vankham tawh gamdangmi 3 kiman :: ZOMI DAILY\nposted on 20 December 2017 at 10:49 am UTC+9:30 Lomkholna: India, Indonesia, Malaysia, News, Sawltak, World\nIndonesia, Bali Island ahzong guihtheih khamtheih vankham Drug tawh mi 3 kiman cih Reuters te’n pulakkhia uhhi. Tua akiman mi 3 tepen Malaysian, Australian leh American gammi hi ci’n Indonesia Anti-Narcotics Agency te’n pulakkhia uhhi.\nHih mi 3 tepen Indonesia gamsung muntuamtuam ah akiman uh hi a, zanni Tuesday (Dec 19) ni in Bali, Denpasar aom Ngurai Rai Airport ah Anti-Narcotics Agency te’n Reporters tetawh kimuhna, pulak khiatna nei uhhi. Akiman mi 3 tepen Orange Color thongpuan ki silhsak in, akhutte kol kibulhsak a, amai zong ki tuamcip uhhi.\nBali tuikulh pen “Holiday Island” akicihliang mahbang in gamdangmi te khualzinna, tawlngakna mun nopci mahmahkhat ahihi. Gamdangmi khualzin atam mahbangin guihtheih khamtheih Drug tuamtuam azangzong tampah hi.\nIndonesia gampen leitung ah vankham Narcotics tawh kisai in thukhun akhauh mahmah gamkhat hi a, Drug azangte pen sihdaan “Death Penalty” aki piapahpah ahihi. Drug themcik akemkha khatpeuhzong kum tampitak thongsung ah akikoihthei hi a, atampian tawh akiman peuhmahpen Death Sentence kipia pahpah hi. Hih akiman mi 3 te ii thuakding pen ki pulak nailo hi.\n2015 kumsung inzong Australia gammi 2 Drug vai hangin sihdaan kipia in, thautawh kikaplum ahih manin, Australia leh Indonesia gamnih kiznopna nawngkai saktuam mahmah hi.\nVideo: Malaysian among three nabbed in Bali for having drugs\nIndonesia gamsung ah mimal Population akigawm in 250 Million bang aom lakah vankhamzang pen 6.4 Million omding kici hi. Indonesia President Joko Widodo inzong Narcotics te kiangah vankhamzang te hehpihding hilo hi. Drug Traffickers te matding anial, ataisawm teitei aomleh thautawh kapding hi ci’n Law Enforcers te tungah genkhia cihi.\nPhilippines President Rodrigo Duterte inzong 2016 sungin vankhamzang teng bengkhiasak a, Drug azang mi tultampitak ki kaplum takpi hi.\nIndia pan Malaysia aki puaksimsawm vankham $1.4 Million manneiding kiman\nIndia gampan in Malaysia gamsung ah akipuakding vankham Drug honkhat kiman cih Bernama pan kiza hi. Tua Drug tepen akigawm in agihna 50kg bang pha a, India, Chennai City panin Malaysia gamsung akipuakding Cargo Container sungpan in aki mukhia cih India Local Media te’n Tuesday (Dec 19) ni in genkhia uhhi.\nTua akiman Drug tengpen amanzah akituat ciangin US$1.4 Million bang manneiding ciliang hi. Cargo Container sungah akimukhia Drug tengpen Methaqualone (Mandrax) 44.2kg, Piperonal 5.9kg, Party Drug honkhat cihbangteng ahihi.\nMore: Bombi sungtenkawm ah vankham apua numei 4 Yangon Airport ah kiman\nHih akipuaksimsawm Drug akikoihna Cargo Container pen India Customs Department te’nzong asit uh hangin, bangmah mulo in “Clear” ci’n aciapteh khit uh ahihi. Ahi zongin Drug kipuacih kihilhsim, Tip-off akipia aom ciangin kizongkik a, asungah Drug honkhat aki mukhia ahihi.\nTua Cargo Container akipuak nading, atun nadingin akigelh Address zong akisit ciangin ataktak hilo, Fake Address cisawnsawn hi. Hih Drug anei, apuaksawm kuahiam cih kumpi thunei te’n kansan uh cih kiza hi. Sawltak #zomidaily\nPrevious: Korea lasiam minthang K-pop Star khat amahleh amah ki sihbawl\nNext: Tedim Municipal pan zaksakna tuamtuam (20 Dec)